ནེ་གེ་བཙུན་དགོན།

༈ ནེ་གེ་བཙུན་དགོན་དུ་དེང་སང་ཟླ་༡༠་པ་༣་པའི་བར་ཚེས་༡༠.༡༥.༣༠་རྣམས་ལ་སྤྱི་འདུས། འོད་དཔག །ཐུགས་སྒྲུབ་བཅས་ཀྱི་ཚོགས་མཆོད་དང༌། ཕག་བདེ་རྒྱལ་གསུམ་ཉིན་༦། རྡོར་སེམས་སྒྲུབ་པ་ཉིན་༩། སྔགས་གསོའི་སྒྲུབ་པ་ཉིན་༩། བཀའ་བརྒྱུད་མགུར་མཚོ་ཉིན་༣། གསང་ཐིག་རྡོར་སེམས་ཚོགས་འབུམ་ཉིན་༡། སྨྱུང་གནས་ཆ་༢། འབུམ་དག་ཚར་༡་བཅས་མཛད་འདུག །གནའ་དང་དེང་སང་མི་འདྲ་བ་གནའ་དུས་ཉ་སྟོང་ལ་རྒྱུན་དུ་ཚོགས་མཆོད་ཡོད་ལ། དེང་སང་བྱར་མེད། གཞན་ཕག་བདེ་རྒྱལ་གསུམ་དང་དགུ་གསོལ་མགུར་མཚོ་བཅས་གསར་དུ་བཞག་པ་རེད་འདུག །དེ་འཕྲོ་འདྲ་བར་སྣང༌། ཧོར་ཟླ་༦་པའི་ཚེས་༡༤་ནས་དབུ་བརྩམས་ཏེ་ཚེས་༡༥་ཉིན་དབྱར་ཁས་བླང༌།

༈ ནེ་གེ་དགེ་དགོན་སྒྲུབ་ཁང་གིས་ཐོག་མར་སྣ་སེལ་སཱཙྪ་འབུམ་བཞི་དང་ཆུ་གཏོར་འབུམ། དེ་ནས་སྒྲུབ་པ་དངོས་ལ་གསང་ཐིག་ཕུར་པ་ཟླ་༡། ཕྱག་ཆེན་སྔོན་འགྲོ་ཟླ་༦། མི་ལའི་བླ་སྒྲུབ་ཟླ་༡། རྫོགས་ཆེན་སྔོན་འགྲོ་ཟླ་༦། སྤྱི་འདུས་བསྙེན་པ་ཟླ་༦། རྒྱལ་བ་རྒྱ་མཚོ་ཟླ་༥། སྨིན་གླིང་རྡོར་སེམས་ཟླ་༣། སྒྲོལ་དཀར་ཡིད་བཞིན་འཁོར་ལོ་ཟླ་༣། གནམ་ཆོས་འོད་ཆོག་ཟླ་༢། གཅོད་གདན་གཅིག་དང་ཚོགས་བརྒྱ་ལ་ཟླ་༢་བཅས་དང་ཟླ་རེ་བཞིན་༡༠་༡༥་༢༥་༣༠་བཅས་ལ་ཚོགས་མཆོད་དང་༢༩་ལ་བསྐང་གསོལ་བཅས་མཛད།

༈ བླ་མ་ཀརྨ་བསོད་ནམས་ཁོང་དིལ་ཡག་དགོན་དུ་ཞབས་ཞུས་ཡུན་རིང་སྒྲུབ་ནས་ཕྱིས་སུ་དགེ་དགོན་དུ་རྗེ་བཙུན་མི་ལས་སྲས་མཁར་བཞེངས་པ་བཞིན་མི་གཅིག་གིས་ས་རྡོ་ཁུར་ནས་སྒྲུབ་ཁང་བཞེངས།

དིལ་ཡག་སྒྲུབ་ཁང་སྐོར།

༈ དང་པོ་སྣ་སེལ་འབྱུང་བཞིའི་སཱཙྪ་འབུམ་བཞི་དང་ཆུ་གཏོར་འབུམ། འབུམ་དག་ཚར་བཅས་དང༌། སྒྲུབ་པ་དངོས་ལ་གསང་ཐིག་ཕུར་པ་ཞག་༧། ཕྱག་ཆེན་སྔོན་འགྲོ་ཟླ་༦། མར་མི་དྭགས་གསུམ་ཟླ་༣། པཀྴི་ཞག་༢༡། ཕག་མོ་ཟླ་༦། ཆོས་དྲུག་ཟླ་༦། བདེ་མཆོག་ལ་སྡོམ་ཟླ་༥། རྒྱལ་རྒྱམ་ཟླ་༤། འོད་དཔག་ཟླ་༡། མི་འཁྲུགས་ཟླ་༡། གཅོད་གདན་གཅིག་ཉིན་༧། གཅོད་ཚོགས་ཟླ་༡ལྷག །དེ་འཕྲོ་ཞག་ལྷག་ཟླ་༡་ལ་ཀུན་རིག་ཟླ་རེ་བཞིན་༡༥་དང་༣༠་ལ་གསོ་སྦྱོང་དང་ཚོགས་མཆོད། ཚེས་༨་ལ་ཀཿཐོག་སྒྲོལ་མ་དང་སྨན་ལྷའི་མདོ་ཆོག་རེས་མོས། ༡༠་ལ་དཀོན་སྤྱི་དང༌། ཕྲིན་འབྲིང་རེས་མོས། ༢༥་ལ་རྒྱུད་སྡེ་རིམ་བཞིན་ཚོགས་མཆོད། ༢༩་ལ་བསྐང་གསོལ་རྒྱས་པ། ལོ་རེ་བཞིན་དགོན་གཞུང་ཚེ་དཔག་སྐབས་ཞི་ཚེ་པད་གསུམ་ཉིན་༥་རེས་མོས། ཉི་ཟློག་ལ་གྲོ་ལོད་དང་ཕུར་པའི་ཟློག་པ་རེས་མོས། དགུ་ཆེན་སྐབས་སུ་མགོན་སྒྲུབ། ཐུགས་གསང་སྐབས་ཚེ་སྒྲུབ་གསང་འདུས་ཉིན་༧། མགུར་མཚོ་སྐབས་མགུར་མཚོ་ཉིན་༡། ལོ་རྗེས་མ་ཉིན་༢་དང་མཚན་རྒྱུན་རས་ཆོས། རི་སྟོད་སྐབས་བསང་རྒྱས་པ། དིལ་དགོན་སྒྲུབ་ཁང་ནི་སྒྲུབ་དཔོན་གསའ་དམ་ཆོས་ལྷུན་གྲུབ་མཆོག་འོག་མིན་ཀརྨའི་སྒྲུབ་ཁང་དུ་བཞུགས་ནས་མཁན་པོ་རིན་ཆེན་དར་རྒྱས་མཆོག་གི་ཞབས་པད་མཉེས་པ་གསུམ་གྱིས་བསྟེན་ནས་དེ་རྗེས་དིལ་ཡག་དགོན་དུ་ཕེབས་ཏེ་སྒྲུབ་ཁང་གསར་འཛུགས་མཛད་སྲོལ་ལྟར་ལགས་སོ། །

སྤྱི་ལོ་ ༡༩༨༣ ལོར་བོད་ཟླ་༨་པའི་ཚེས་༢༨་ཉིན་སྒྲུབ་ཐེངས་དང་པོ་དབུ་བཙུགས། སྒྲུབ་དཔོན་བླ་མ་བླ་རྒན་རིན་པོ་ཆེ་ཀུན་དགའ་བསྟན་འཛིན་མཆོག་གིས་སྨིན་གྲོལ་རྒྱབ་རྟེན་བཅས་པའི་བཀའ་དྲིན་བསྩལ།

སྤྱི་ལོ་ ༡༩༩༢ ལོར་བླ་མ་ཚེ་མཐར་ནས་སྦྱིན་བདག་གནང་སྟེ་སྒྲུབ་ཁང་གསར་སྤོ་གནང༌། བོད་ཟླ་༧་པར་ལེགས་གྲུབ་བྱུང་ངོ༌། །

དིལ་ཡག་བཤད་གྲྭའི་བྱུང་རིམ།

༈ བོད་ཡུལ་ཁ་བ་ཅན་གྱི་ལྗོངས་འདིར་རྒྱལ་བསྟན་རིན་པོ་ཆེ་ཡང་དར་གྱི་ཉི་མ་གསར་དུ་ཤར་བའི་སྐབས། རབ་བྱུང་བཅུ་བདུན་པའི་ལྕགས་བྱ་སྟེ་སྤྱི་ལོ་ ༡༩༨༡ ལོར་དིལ་ཡག་མཁན་རིན་པོ་ཆེ་རྒན་ཚེ་རྒྱམ་མཆོག་གིས་བོད་ཟླ་༩་པའི་ཡར་ཚེས་བཟང་པོར། དིལ་ཡག་ཨེ་ཝྃ་དཔལ་རི་བཀྲ་ཤིས་མི་འགྱུར་རྡོ་རྗེ་རྒྱལ་མཚན་གླིང་དུ་བཤད་གྲྭ་ཐོག་མར་དབུ་བཙུགས། གྲྭ་ཆུང་བཅུ་གསུམ་ལ་སུམ་རྟགས་དག་ཡིག་བསྡུས་གྲྭ་སོགས་འཆད་ཁྲིད་གནང༌། སྐབས་རེར་སྤམ་རྒྱལ་ནང་དུ་མཁན་རིན་པོ་ཆེའི་གཟིམས་ཆུང་དུ་གསུངས།

སྤྱི་ལོ་ ༡༩༨༢ པའི་ལོ་མཇུག་དིལ་ཡག་དགོན་དབུ་རྩེའི་གཙུག་ལག་ཁང་དུ་འདུས་གྲྭ་ཡོངས་ལ་སྡོམ་གསུམ་ཉེར་མཁོ་བུམ་བཟང་ཞིབ་ཁྲིད་གནང༌། ལོ་དེར་ཐུབ་དབང་གཉིས་པ་མཁན་ཆེན་རྡོ་རྗེ་འཆང་ཆེན་པོ་ངེས་དོན་སྒྲུབ་བརྒྱུད་ཆོས་ཀྱི་ཉི་མ་མི་འཇིགས་སྨྲ་བའི་ཉི་མ་དཔལ་བཟང་པོའི་སྡེ་མཆོག་གདན་ས་ཆེན་པོ་འདི་ཉིད་ལ་ཕེབས་ནས། ཕྱོགས་འདུས་ཀྱི་དགོན་ཁག་མང་པོའི་དགེ་འདུན་སྟོང་ཕྲག་ལྷག་ཙམ་ལ་དགེ་ཚུལ་སློང་གི་སྡོམ་པ་གནང༌། རབ་བྱུང་ངུར་སྨིག་གི་སྡེའི་ཕྱོགས་འདིར་ཡོངས་སུ་ཁྱབ་པར་མཛད། སྐབས་དེར་འདུལ་བ་གསོ་སྦྱོང་གི་ཆོ་ག་ཕྱག་ལེན་ཐེངས་དང་པོ་མཁན་ཆེན་ཟླ་བ་བཟང་པོ་ཚོགས་དབུར་ཕེབས། དེ་ནས་བཟུང་རྒྱུན་འཛུགས་གནང༌། སྤྱི་ལོ་ ༡༩༨༣ ལོ་དཔྱིད་ཀ་ཚྭ་ཚྭའི་ཕུའི་བཤད་གྲྭའི་ཁང་པ་གསར་བཞེངས་ལེགས་གྲུབ་བྱུང་བ་དང་འབྲེལ་ཕྱི་ནང་གི་སྒྲིགས་ལམ་ཀུན་སྤྱོད་གཙང་བ་དམ་ཆོས་འདུལ་བ་དང་མཐུན་པ། ཚེས་བཅུ་ལ་དཀོན་མཆོག་སྤྱི་འདུས། ཉེར་ལྔར་བླ་མ་མཆོད་པ། ཉེར་དགུ་ལ་མགོན་པོའི་བསྐང་གསོལ་རྒྱས་པ་སོགས་དུས་མཆོད་ཆགས་མེད། རྒྱུན་འདོན་ཞོག་པར་ཀཾ་ཚང་ཆོས་སྤྱོད་དང་སྒྲོལ་དཀར་ཆོ་ག །མཎྜལ་བཞི་ཆོག །དགོང་མོ་གཏོར་བསྔོས་རྒྱས་པ་སོགས་ཆད་མེད། འདུས་གྲྭ་ཉེར་བདུན་ལ་རྒྱལ་སྲས་དངུལ་ཆུ་ཐོགས་མེད་གསུང་བྱང་ཆུབ་སྤྱོད་འཇུག་ཆེན་མོའི་བཀའ་ཁྲིད་གནང༌། གསེར་རྟོགས་སུམ་རྟགས་དང་དག་ཡིག །དཀར་རྩིས་དང་ནག་རྩིས་སོགས་རིག་གནས་ཆེ་ཆུང་སྐོར་དང༌། བསྡུས་གྲྭ་རིག་ལམ་འཕྲུལ་ལྡེ་ཚར་ཁ་ཤས་གསུངས། མཁན་པོ་གཞན་དགའི་སྤྱོད་འགྲེལ། རྗེ་རང་བྱུང་རྡོ་རྗེའི་གསུང་ཟབ་མོ་ནང་དོན། ཕྱག་ཆེན་ངེས་དོན་རྒྱ་མཚོ། ཕྱག་ཆེན་སྨོན་ལམ་འགྲེལ་བ། ལམ་མཆོག་རིན་ཆེན་ཕྲེང་བ། སྡོམ་གསུམ་རྣམ་ངེས། འཇམ་མགོན་བློ་གྲོས་མཐའ་ཡས་ཀྱི་གསུང་ལམ་རིམ་ཡེ་ཤེས་སྙིང་པོ་སོགས་རྒྱུད་སྡེ་ཀུན་དང༌། སེ་ར་རྗེ་བཙུན་གསུང་གྲུབ་མཐའ་ཀུན་འདུས། རྗེ་ཙོང་ཁ་པའི་གསུང་བྱང་ཆུབ་ལམ་རིམ་ཆེན་མོ་དམར་ཁྲིད་སོགས་བཀའ་ཆོས་བར་མེད་དུ་གསུངས་ཤིང་དགུང་གྲངས་བརྒྱད་ཅུ་གྱ་གསུམ་ལ་ཕེབས་པར་སྤྱི་ལོ་ ༡༩༩༡ ལོ་བོད་ཟླ་༣་པའི་༢༧་ལ་སྐུ་སྙུང་ཁམས་གང་ཡང་མེད་པར་ལམ་རིམ་གསུང་བཞིན་དུ་དགོངས་པ་ཆོས་སྐུའི་ཀློང་དུ་ཐིམ་པ་ཡིན་ནོ། །དེ་ནས་བཟུང་བཤད་པའི་སྡེ་རེ་ཞིག་ངལ་གསོ་ལྟ་བུ་གྱུར་ཕྱིན་ནའང༌། སླར་ཡང་སྤྲུལ་སྐུ་སངས་རྒྱས་རིན་པོ་ཆེ་མཆོག་གི་རབ་བྱུང་བཅུ་བདུན་པའི་ཆུ་ལུག་སྟེ་སྤྱི་ལོ་ ༢༠༠༣ ལོ་བོད་ཟླ་༩་པའི་ཚེས་༢༢་ཉིན་གསེར་ལྗོངས་བླ་མ་རུང་ལྔ་རིག་ནང་བསྟན་སློབ་གླིང་ནས་མཁན་ཐུབ་བསྟན་བློ་གྲོས་གདན་དྲངས་ནས་བཤད་གྲྭ་ཉམས་གསོའི་དབུ་བཙུགས། འདུས་གྲྭ་ཡོངས་ལ་བྱང་སེམས་སྤྱོད་འཇུག །ཀུན་བཟང་བླ་མའི་ཞལ་ལུང་གསུང༌། བླ་རུང་མཁན་པོ་དོན་གྲུབ་ཀྱིས་དབུ་མ་འཇུག་པ་དང༌། ཀུན་བཟང་བླ་མའི་ཞལ་ལུང༌། བླ་རུང་མཁན་པོ་ཚེ་རིང་མགོན་པོས་ཚད་མ་རིགས་གཏེར་དང༌། མི་ཕམ་རྣམ་འགྲེལ་འགྲེལ་ཆེན། བླ་རུང་མཁན་པོ་ཆོས་གཏེར་གྱིས་སེམས་ཉིད་ངལ་གསོའི་འགྲེལ་ཆེན་ཤིང་རྟ་དང༌། འདུལ་བའི་ལུང་རིག་གཏེར་མཛོད། ཡང་མཁན་ཐུབ་བསྟན་བློ་གྲོས་ནས་འདུལ་བ་མདོ་རྩ། འདུལ་བ་མེ་ཏོག་ཕྲེང་རྒྱུད། དབུ་མ་འཇུག་པ། བསྐྱེད་རིམ་ཟིན་བྲིས། བླ་རུང་མཁན་ནོར་བསྟན་གྱིས་མཛོད་རྩ་བ། སྤྱི་ལོ་ ༢༠༡༠ ལོ་བོད་ཟླ་༩་པའི་ཚེས་༢༢་ཉིན་དེའུ་ཆུང་ཉིན་ལ་བཤད་གྲྭ་གསར་བཞེངས་ལེགས་གྲུབ་བྱུང་བའི་སྒོ་འབྱེད་དག་ཐོག་མར་དབུ་ཚུགས། བླ་རུང་མཁན་རིན་ཆེན་བཟང་པོས་མངོན་རྟོགས་རྒྱན་རྩ་བ་དང༌། སི་ཏུའི་སུམ་རྟགས། བླ་རུང་མཁན་པོ་གནས་ཁོས་ཚད་མ་རིགས་གཏེར། དིལ་ཡག་མཁན་བཀྲ་འགྱུར་ནས་དྭགས་པོའི་ཐར་རྒྱན། བསེ་བསྡུས་གྲྭ། རྟགས་རིགས་རིགས་གཞུང་རྒྱ་མཚོར་འཇུག་པའི་གྲུ་གཟིངས་སོགས། དེ་ལྟར་མཁན་བརྒྱུད་རིམ་པར་བྱོན་པ་རྣམས་ཀྱི་བཀའ་དྲིན་བསྐྱང་གནང་བ་དང༌།

སྤྱི་ལོ་ ༢༠༡༢ ལོར་བོད་ཟླ་༡༡་པར་གདན་ས་ཆེན་པོ་དཔལ་སྤུངས་ཤེས་རབ་གླིང་ནས་དིལ་ཡག་མཁན་པོ་ཆོས་དབྱིངས་ཆེད་དུ་ཕེབས་ཏེ། ༧བྱམས་མགོན་རྡོ་རྗེ་འཆང་ཀྭན་ཏིང་ཏཱ་ཡི་སི་ཏུ་རིན་པོ་ཆེའི་དགོངས་བཞེད་ལྟར། དཔལ་སྤུངས་ཤེས་རབ་གླིང་གི་བཤད་གྲྭ་ལུང་རིགས་འཇམ་དཔལ་གླིང་གི་སྒྲིག་ལམ་དང༌། སློབ་ཚན་དྭགས་རྒྱུད་ཀྱི་གཞུང་ཆེན་ཁག་དབུ་འཛུགས་གནང་ངོ༌། །དགེའོ། །